Գազային վիճահարույց պայմանագրերը, վարչապետի կարծիքով, Հայաստանի համար հաջողված պայմանագրեր են: Այս հարցի շուրջ եղան առավելապես շահարկումներ, բայց ոչ՝ բովանդակային քննարկումներ, ասաց վարչապետը: Նախ՝ այն մասին, թե ինչու գազի թանկացման մասին տարիներ շարունակ ոչինչ չի ասվել․ այն պատճառով, որ վերջին տարիներին շարունակ ընթացել են բանակցություններ, և «Գազպրոմը» սկզբնապես հայկական կողմին առաջադրել է անընդունելի պայմաններ: Ի վերջո, բոլոր խնդիրները կարգավորվել են, և հանգամանքը, որ հայկական կողմը վաճառել է «Հայռուսգազարդում» իր 20 տոկոսի բաժնեմասը, ամենևին էլ ինքնիշխանության զիջման մասին չի խոսում: Հինգ տարվա երաշխավորված էժան գազի դիմաց Հայաստանը, բանակցությունների արդյունքում, տվել է 150 միլիոն դոլար, մնացյալ 150 միլիոն դոլարի պարտքը «Գազպրոմի» առջև իր վրա է վերցրել «Հայռուսգազարդը»: Իսկ այն, որ «Գազպրոմի» հետ պայմանագրերի անխափանությունը 30 տարով երաշխավորվել է, պարզապես անհրաժեշտ է երկարաժամկետ ու շահավետ օտարերկրյա ներդրման տեսանկյունից: Վարչապետի ներկայացմամբ, դաշտը մրցակցային չէ, ավելին՝ սակագները կարգավորվում են Հայաստանի պետության կողմից: Հետևաբար չի կարող լինել անկանխատեսելի վարքագծի ռիսկ: Մինչդեռ հակառակ պարագայում ներդրողը պարզապես չեր համաձայնի գալ և ներդրում անել: Նույն սկզբունքը, ըստ վարչապետի, գործել է ամերիկյան ներդրողի պարագայում, որը պատրաստվում է ձեռք բերել Որոտանի կասկադը: